
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Rådets afgørelse om indgåelse af aftalen mellem Den Europæiske Union og Republikken Libanon om samarbejdet mellem Den Europæiske Unions Agentur for Strafferetligt Samarbejde (Eurojust) og Republikken Libanons myndigheder med ansvar for retligt samarbejde i straffesager
(13619/2024 – C10‑0333/2025 – 2024/0155(NLE))
(Godkendelse)
Europa-Parlamentet,
–	der henviser til forslag til Rådets afgørelse (13619/2024),
–	der henviser til udkast til aftale mellem Den Europæiske Union og Republikken Libanon om samarbejde mellem Den Europæiske Unions Agentur for Strafferetligt Samarbejde (Eurojust) og Republikken Libanons myndigheder med ansvar for retligt samarbejde i straffesager (13239/24),
–	der henviser til den anmodning om godkendelse, som Rådet har forelagt, jf. artikel 16, stk. 2, artikel 85, artikel 218, stk. 6, andet afsnit, litra a), nr. v), og artikel 218, stk. 7, i traktaten om Den Europæiske Unions funktionsmåde (C10‑0333/2025),
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2026),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Den Libanesiske Republiks myndigheder.

Forslaget til Rådets afgørelse har til formål at godkende aftalen mellem Den Europæiske Union og Den Libanesiske Republik om samarbejdet mellem Den Europæiske Unions Agentur for Strafferetligt Samarbejde (Eurojust) og Den Libanesiske Republiks myndigheder med ansvar for retligt samarbejde i straffesager (i det følgende benævnt "aftalen").
Internationale samarbejdsaftaler gør det muligt for Eurojust at arbejde tæt sammen og udveksle personoplysninger med kompetente myndigheder i udvalgte tredjelande, eftersom de garanterer, at der er indført tilstrækkelige garantier med hensyn til at beskytte fysiske personers personoplysninger. Eurojusts tætte samarbejde med kompetente myndigheder i tredjelande er afgørende for at bekæmpe en lang række alvorlige og komplekse grænseoverskridende strafbare handlinger såsom terrorisme, cyberkriminalitet, narkotikahandel og ulovlig våbenhandel eller smugling af migranter.
Et tæt samarbejde med tredjelande forventes at blive en integreret del af den nye EU-strategi for indre sikkerhed. Kommissionen anbefalede at indlede forhandlinger om aftalen allerede i 2020. Rådet gav sin godkendelse den 1. marts 2021, og forhandlingerne blev indledt senere i december 2022. Efter to forhandlingsrunder blev forhandlingsprocessen afsluttet med et positivt resultat, og der blev opnået foreløbig enighed den 11. oktober 2023. Rådet vedtog aftalen den 10. oktober 2024. Aftalen blev undertegnet af kommissær Michael McGrath og Libanons justitsminister, Adel Nassar, den 2. december 2025.
Formålet med denne aftale er at styrke det retlige samarbejde mellem Eurojust og Libanons kompetente myndigheder ved at muliggøre udveksling af operationelle oplysninger mellem Eurojust og de libanesiske retlige myndigheder for at støtte og styrke deres samarbejde om efterforskning og retsforfølgning af grov grænseoverskridende kriminalitet. Aftalen vil i væsentlig grad styrke EU's og Libanons koordinerede reaktion på grov grænseoverskridende kriminalitet, navnlig organiseret kriminalitet og terrorisme, bl.a. i forbindelse med fælles efterforskning. Libanon vil derfor udpege en forbindelsesanklager ved Eurojust, som skal arbejde sammen med anklagere fra EU's medlemsstater og andre partnerlande.
Aftalen indeholder også stærke garantier for databeskyttelse og grundlæggende rettigheder, der er i overensstemmelse med EU's normer. Ifølge udtalelse 19/2024 af 28. august 2024 fra Den Europæiske Tilsynsførende for Databeskyttelse ("EDPS") giver den endelige tekst til aftalen tilstrækkelige garantier med hensyn til beskyttelsen af privatlivets fred og fysiske personers grundlæggende rettigheder og frihedsrettigheder og giver yderligere garantier for beskyttelsen af EU-borgernes personoplysninger, som Eurojust videregiver til de libanesiske myndigheder. I den forbindelse orienterede Kommissionen ordføreren og skyggeordførerne den 13. april 2026 og bekræftede, at aftalen ikke på nogen måde undergraver privatlivets fred og databeskyttelsen til fordel for sikkerheden.
I lyset af ovenstående anbefaler ordføreren, at Parlamentet godkender forslaget til Rådets afgørelse.

<FootprintIntro>Ordføreren erklærer på eget ansvar, at han ikke i sin betænkning har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:1], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.</FootprintIntro> [1:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

